SA'ners het baie bedmaats | Maroela Media
Bevindings van die Suid-Afrikaanse demografiese- en gesondheidsopname (SADHS2016) is Maandag bekend gemaak.
Volgens die opname het 17% van mans tussen 15 en 49 jaar oud in die afgelope 12 maande meer as een bedmaat gehad en het 55% seks gehad met iemand wat nie sy lewensmaat was of saam met hom gebly het nie.
Genl. Pali Lehohla, statistikus-generaal, het die uitslae van die opname bekend gemaak en dit aan Aaron Motsoaledi, minister van gesondheid, oorhandig.
"Slegs 58% van vroue wat die afgelope 12 maande meer as twee bedmaats gehad het, het van 'n kondoom gebruik gemaak. Slegs 60% van vroue wat seks gehad het met iemand wat nie hul lewensmaat is of saam met hulle bly nie, het van 'n kondoom gebruik gemaak," het Lehohla gesê.
Minstens 65% van mans met meer as twee bedmaats in die afgelope 12 maande het aangedui hulle het 'n kondoom gebruik, terwyl 69% van mans 'n kondoom gebruik het toe hulle seks gehad het met mense wat nie hul lewensmaat is of saam met hulle bly nie.
Lehohla het gesê 'n groot hoeveelheid mense is nog nie vir MIV/vigs getoets nie.
"Mans laat hulle nie toets nie. Hulle sê net die vrou het namens hulle getoets. Hulle sê as die vrou dit nie het nie, is hulle veilig," het Lehohla gesê.
Die opname is deur Statistiek Suid-Afrika en die Mediese Navorsingsraad gedoen namens die departement van gesondheid. Die data is tussen Junie en November 2016 ingesamel en het onder meer gekyk na gesondheid, vrugbaarheid, voeding en gesinsbeplanning.
Die resultate van die opname sal gebruik word om die gesondheidstatus van Suid-Afrikaners sowel as die dekking en gehalte van sekere gesondheidsprogramme te meet. Dit verskaf ook inligting oor toestande soos diabetes en hipertensie.
Ek wonder hoe hierdie statistieke lyk volgens die 8:2:2:1 ratio m.a.w volgens die bevolkingssamestelling?
Ek sal graag wil weet wie en waar is die stats geneem. Want geen mens met verstand sal dink as sy bedmaat skoon is hy is ook negatief nie. En watter man slaap nog rond nadat hy getroud is. Gn wonder dit gaan so in ons land nie.
Dis veral ook die getroude ouer mans bo 50 wat rondloop en jag maak op vroue in nood. As jy as vrou voor so 'n keuse gestel word onthou dat die Here vir jou 'n ander uitweg sal gee as jy die duiwel weerstaan. Hy sal jou nooit verlaat of in die steek laat as jy op Hom vertrou en Sy hulp aanroep in jou omstandighede nie.
Of dit nou 'n onderwerp is om oor huis toe te skryf
Presies hoe daar pasgebore babas in asblikke en toilette weggegooi word soos niks. Geen meer morele of waardes nie.